Borgtog vir twee van bende wat glo vulstasie beroof, polisie oorval(Argieffoto: SA Polisie) Drie van die vyf vermeende gewapende rowers wat glo eers ŉ vulstasie in Limpopo beroof en toe vier polisielede op patrollie oorval en van hul wapens beroof het, bly agter tralies. Thulane Maseko, Moses Zulu, Sifiso Ndlovu, Lawrence Shabangu en Fabio Ndlovu is glo deel van die bende wat die vulstasie op Apel, naby Lebowakgomo in Limpopo, in Junie vanjaar beroof het. Die polisielede was in twee voertuie op patrollie by ŉ winkelsentrum in Apel, toe die swaar gewapende mans hulle oorrompel en van hul wapens beroof het. Die verdagtes is later in hul skuilplek by die Morokoe-nedersetting opgespoor. Drie vuurwapens wat tydens die rooftog by die polisielede gebuit is, is teruggevind. Die Mecklenburg-landdroshof het Maseko en Zulu intussen op borgtog van R2 000 elk vrygelaat. Die twee Ndlovu’s en Shabangu se aansoeke om borgtog is van die hand gewys. Hulle verskyn weer volgende maand in die hof.